Mpumalanga sal weerlig-sterftes ondersoekArgieffoto Owerhede in Mpumalanga het Vrydag gesê hy gaan die lewensomstandighede van konstruksiewerkers ondersoek nadat agt mans gesterf het toe weerlig hulle getref het. “Die toestande waarin hulle leef is nie aanvaarbaar nie,” het Selati Matlejoane, direkteur van openbare veiligheid, gesê. Nege mense is Woensdag in die provinsie dood nadat weerlig hulle getref het. Agt van die mense is dood terwyl hulle in ŉ tent in Witbank geslaap het. Matlejoane sê hul reaksiespan het die gebied ná die voorval besoek en bevind dat 14 mense saam in ŉ tent geslaap het. “Agt was reeds dood en ses persone is na ŉ hospitaal geneem.” Volgens die mans is hulle van Alexandra, Diepsloot en Soweto in Johannesburg en hulle is na Mpumalanga om daar te werk. “Aangesien dit ŉ natuurlike ramp is, kan ons nie enigiemand blameer nie, maar iets moet gedoen word,” het Matlejoane bygevoeg. “Die eienaar van die konstruksiemaatskappy het op privaatgrond ŉ tent vir hulle opgerig. Ons moet bepaal of munisipale wette verbreek is, en indien wel, moet ons sanksies toepas.” Nog ŉ man is op dieselfde dag in Middelburg dood. “Die man is deur weerlig getref terwyl hy saam met sy kind geloop het,” het lt.kol. Leonard Hlathi, woordvoerder van die polisie, gesê. “Hy is onmiddellik dood en sy kind is kritiek beseer.” ŉ Geregtelike doodsondersoek sal gedoen word.